**פעילות לתלמידי כיתות ב'-ה'**

מבוסס על התכנית לטיפוח תקשורת בין-אישית של המחלקה לחינוך לחיים בחברה באגף לחינוך יסודי במשרד החינוך, התרבות והספורט

**מטרות**

* חיזוק היכולת לזהות את הטוב שאנו מקבלים מאנשים סביבנו.
* בחינת ההשפעה של הבעת התודה על יחסי הגומלין בין אדם לסביבתו.
* התנסות בתהליך מובנה של הבעת תודה המתייחס לנמענים שונים, הנובע מסיבות שונות והמובע בצורות שונות.
* הטמעת השימוש במילה "תודה".

**מודל ההפעלה**

שימוש בשיר כפתיח לבחינת תהליך הבעת תודה ולשיח על אודות הבעת תודה בחופשה.

**משך הפעילות:** 90 דקות.

**עזרים**

מקרן, חיבור לאינטרנט,

כרטיס משימה ומילות השיר – כמספר קבוצות העבודה,

גלויות תודה משוכפלות (אפשרות).

**מהלך הפעילות**

בחלק הראשון, יודגש נושא הבעת התודה – דרכי הבעת תודה והשפעות אמירת התודה. בחלק השני, יודגש נושא ההתנהגות באתרי נופש.

**חלק ראשון - הבעת תודה והשפעתה (45 דקות)**

**במליאה:** קריאת השיר "לחשוב תודה, להרגיש תודה, להביע תודה" (מצורף).

**בקבוצה**

* כל קבוצה מקבלת את השיר וכרטיס משימה ופועלת בהתאם להוראות שבכרטיס המשימה.
* הערה: בכיתות הנמוכות, אפשר לבקש מכל קבוצה להתמקד בבית אחר בשיר,

או לחלופין שכל הכיתה תתמקד בבית אחד של השיר בלבד.

* דיווח הקבוצות ודיון בעקבותיו.

**לחשוב תודה, להרגיש תודה, להביע תודה**

את יום המשפחה חוגגים בל' בשבט - זאת עובדה,

אך אני מתחילה אותו עוד קודם, כשכלפי משפחתי אני חושבת תודה.

לחשוב תודה זה למצוא את הדברים שעליהם אפשר להודות,

זאת בעצם חגיגה של מחשבות, שבטוב שבמשפחה שלי מתמקדות:

הארוחה או המשחק שקיבלתי, הטיול – ממש בזמן הנכון,

החיוך, האמירה, התמיכה, שנתנו לי תחושת ביטחון.

ועוד הרבה מאוד דברים, שכשאני חושבת עליהם עכשיו,

אני לא מבינה איך ביומיום הם נראים כמובן מאליו.

וכאשר אני חושבת תודה, זה עושה לי הרגשה נהדרת,

זה כאילו שהלב מתרחב ואני פשוט מרגישה מאושרת.

מרגישה תודה עמוק בפנים, ושאני ממש במקום הנכון,

מרגישה שזכיתי במשפחה הכי שווה במזרח התיכון.

אז איך מביעים את התודה שהראש חושב והלב מרגיש?

אפשר לצייר ציור, אפשר שיר מתאים להקדיש,

אפשר לאפות עוגה, להכין או לקנות מתנה,

אפשר פשוט לומר: "תודה" או להביא זר מפרחי העונה.

מגוון הרעיונות גדול, ובכל שנה אני בוחרת את האחד

שמכל הבחינות, בפעם הזו, עשוי להתאים במיוחד.

את יכולותיי מבחינת: כסף, זמן וכישורים,

אני מביאה בחשבון - כמובן,

ובעיקר: מה ירגש וישמח את האדם שאליו מסר התודה מכוון.

וכשדרך הבעת התודה שבה בחרתי לידי ביצוע מגיעה,

אני מרגישה ששרשרת של תחושות טובות, אני במו ידיי מניעה:

התודה שלי גורמת למקבלים לחייך, לחוש ולהקרין שמחה,

שמשפיעה לטובה על התחושות ועל האווירה בין כל חברי המשפחה.

ולשמחתי, הברכה שאני קיבלתי בפעם האחרונה מעידה

שעוד אנשים במשפחתי בוחרים לחשוב, להרגיש ולהביע תודה...

**נכתב על-ידי חברות המחלקה לחינוך לחיים בחברה אגף חינוך יסודי**

**במליאה**

**כרטיס משימה קבוצתית**

1. לפניכם כותרות מספר. בחרו את הכותרת המתאימה ביותר לכל בית:

2. מהן האפשרויות המועלות בכל בית בשיר?

* בבית א' - התייחסו למחשבות,
* בבית ב' - התייחסו לרגשות,
* בבית ג' - התייחסו לדרכים להבעת תודה,
* בבית ד' - התייחסו לשיקולי הדעת בבחירת הדרך להבעת התודה,
* ובבית ה' - התייחסו להשפעות של הבעת התודה על המודה ועל סביבתו.

3. בחרו אחד מהבתים והציעו מגוון אפשרויות נוספות.

4. על מי השפיעה הבעת התודה בשיר וכיצד?

**חגיגה של מחשבות**

**שבטוב מתמקדות**

**הבעת התודה יוצרת**

**בלב תחושה נהדרת**

**מגוון אפשרויות להבעת תודה**

**כל אפשרות נשקלת**

**והדרך להודות נבחרת**

**הבעת התודה גוררת**

**תגובות נפלאות מהסביבה**

1. דיווח של נציגי הקבוצות.

2.לפניכם שלושה כרטיסים שמציינים שלבים חשובים בתהליך הבעת התודה.

מרגישים תודה

חושבים תודה

מביעים תודה

1. סדרו את הכרטיסים על הלוח ברצף שיבטא את התהליך שהכותבת מתארת בשיר.
2. ציינו מה תורם כל אחד מהשלבים לתהליך (התייחסו למביע התודה ולסביבתו).
3. מדוע חשוב לחפש ולמצוא דברים שאפשר להודות עליהם?

3. בחרו מבין המסרים שלהלן את המסר שמדבר אליכם, נמקו.

**חשוב לחפש ולמצוא על מה אפשר להודות.**

**אפשר להודות בכל מיני דרכים.**

**חשוב להביע תודה כאורח חיים.**

**תהליך הבעת התודה משפיע על הפרט ועל סביבתו.**

**חלק שני - תודה בחופשה (45 דקות)**

**במליאה**

לאן אתם יוצאים לבלות בחופשות? מה אתם עושים שם?

נראה עכשיו סרטונים שמראים התנהגות של אנשים בחופשה. התבוננו היטב וחישבו מה לא בסדר בהתנהגות שלהם, איך היו צריכים להתנהג, מה אנשים חושבים עליהם.

[בתור למעלית בניו-יורק](http://youtu.be/quA1beeDL2s)

אחרי הצפייה בסרט: מה לא בסדר בהתנהגות שלהם? איך היו צריכים להתנהג? מה אנשים חושבים עליהם? ומה האנשים שם חושבים על ישראלים בכלל?

ספרו על אנשים טובים שפגשתם בחופשה – שהתנהגו יפה ושעזרו לכם או טיפלו בכם. תארו מה עשו.

נסו להעריך: מה הם חושבים עליכם? למה לדעתכם הם חושבים כך עליכם?

איך אפשר לגרום לאנשים שעזרו לנו לחשוב עלינו דברים טובים?

(תשובות צפויות: לעזור להם, להגיד תודה...)

מנחה מסכם: לפעמים, אמירת תודה של אדם אחד יכולה לשפר את הדימוי של כל הקבוצה.

אילו דרכים אנחנו מכירים להבעת תודה? היזכרו בשיר שקראנו, אפשר להוסיף עוד.

(בשיר: לצייר, לשיר, לאפות עוגה, להכין או לקנות מתנה, לומר תודה, להביא זר פרחים.)

**אפשרות נוספת** (נדרשים עותקים של גלויות התודה)

* **התלמידים יציירו או ידביקו בתוך גלוית התודה (עמ' 7).**
* **היכרות עם ערכת גלויות התודה.**


כדי לעזור לכם להגיד תודה לאנשים טובים שעושים דברים בשבילכם ובשביל המשפחה בחופשות, הכנו גלויות שעליהן כתוב "תודה" בשפות שונות.

הצגת דוגמה של גלויות תודה שהתלמידים יכולים להדפיס ולתת כמזכרת לתושבים מקומיים שאותם יפגשו במקומות הנופש שבהם ישהו, או שהתלמידים יעבירו אותה לקרובי משפחה שנוסעים לחו"ל כדי לתת אותם לאנשים טובים שיעזרו להם. יש לכתוב על הצד האחורי של הגלויה את השם של מי שעזר ושלו נותנים את הגלויה (אפשר להוסיף גם את השם שלהם).


**מגוון חומרים נוספים להגברת המודעות להשפעת התנהגות בחופשה**סרטון - [שגרירים של רצון טוב – בחו"ל, המדינה זה אתה](http://youtu.be/oueRC28ZqMo) (5 דקות)  
[גרפיטי ביוון](http://youtu.be/CnJPhRQfhso), [בתור בניו-יורק](http://youtu.be/quA1beeDL2s), [במלון בצרפת](http://youtu.be/0ivXjzuMXUM) (סרטונים קצרים, כ-30 שניות)








****

****

****

****